Rezoluția Parlamentului European

din 10 mai 2011

conținând observațiile care fac parte integrantă din decizia privind descărcarea de gestiune pentru execuția bugetului Agenției Europene a Căilor Ferate aferent exercițiului financiar 2009

PARLAMENTUL EUROPEAN,

având în vedere conturile anuale finale ale Agenției Europene a Căilor Ferate pentru exercițiul financiar 2009,

având în vedere Raportul Curții de Conturi privind conturile anuale ale Agenției Europene a Căilor Ferate pentru exercițiul financiar 2009, însoțit de răspunsurile Agenției [1],

având în vedere Recomandarea Consiliului din 15 februarie 2011 (05892/2011 – C7-0052/2011),

având în vedere articolul 276 din Tratatul CE și articolul 319 din Tratatul privind funcționarea Uniunii Europene,

având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene [2], în special articolul 185,

având în vedere Regulamentul (CE) nr. 881/2004 al Parlamentului European și al Consiliului din 29 aprilie 2004 privind înființarea unei Agenții Europene a Căilor Ferate (Regulamentul privind agenția) [3], în special articolul 39,

având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene [4], în special articolul 94,

având în vedere articolul 77 și anexa VI la Regulamentul său de procedură,

având în vedere raportul Comisiei pentru control bugetar și avizul Comisiei pentru transport și turism (A7-0125/2011),

A. întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale pentru exercițiul financiar 2009 și cu privire la legalitatea și regularitatea operațiunilor subiacente;

B. întrucât, la 5 mai 2010, Parlamentul a acordat directorului Agenției Europene a Căilor Ferate descărcarea de gestiune pentru execuția bugetului Agenției aferent exercițiului financiar 2008 [5], iar în rezoluția sa care însoțea decizia de descărcare de gestiune, printre altele,

- a luat act de constatarea Curții de Conturi conform căreia peste 4100000 EUR au fost reportate în 2009, din care aproximativ 3900000 EUR vizau cheltuieli administrative și operaționale (ceea ce reprezintă 57 % din creditele anuale corespunzătoare titlurilor II și III);

- și-a exprimat îngrijorarea cu privire la deficiențele identificate de auditul Curții de Conturi în cadrul procedurilor de achiziții publice;

C. întrucât bugetul Agenției pentru exercițiul 2009 s-a ridicat la 21000000 EUR, ceea ce reprezintă o majorare de 16,6 % față de exercițiul financiar 2008,

1. observă că Agenția a primit 16060000 EUR în credite de angajament și de plată din bugetul Uniunii pentru 2009;

Performanță

2. consideră că folosirea a două sedii (Lille și Valenciennes) pentru desfășurarea activităților generează costuri suplimentare pentru Agenție; remarcă, de asemenea, că această observație a fost făcută încă din 2006 și că nicio măsură nu a fost luată de Consiliu pentru a modifica Decizia din 13 decembrie 2003 [6] prin care obligă Agenția să aibă un sediu dublu;

3. solicită din nou Agenției să prezinte, în tabelul care urmează să fie anexat la viitorul raport al Curții de Conturi, o comparație între operațiunile realizate în exercițiul financiar care face obiectul descărcării de gestiune și cele realizate în exercițiul financiar precedent pentru a permite autorității care acordă descărcarea de gestiune să evalueze cu mai multă eficacitate performanțele Agenției de la un exercițiu la altul;

Reportarea creditelor

4. regretă că Agenția a înregistrat din nou un eșec în soluționarea problemei reportării creditelor de la un exercițiu financiar la următorul; consideră că reportarea a 41 % din creditele aferente titlului II (proprietăți, prelucrarea datelor și alte costuri administrative) și a 61 % din creditele aferente titlului III (cheltuieli operaționale) reprezintă o încălcare gravă a principiului bugetar al anualității și demonstrează că există întârzieri în realizarea activităților finanțate de la titlurile II și III din bugetul Agenției; este dezamăgit de faptul că răspunsul Agenției nu reprezintă decât o reformulare a problemei;

5. solicită să fie anexat bugetului aferent fiecărui exercițiu un raport privind creditele neutilizate reportate din exercițiile anterioare, indicându-se motivele neutilizării resurselor, precum și modalitățile și calendarul utilizării lor viitoare;

6. este preocupat de faptul că Curtea de Conturi a evidențiat încă o dată anulări și întârzieri în procedurile de achiziții publice, întârzieri repetate în execuția plăților și modificări semnificative aduse programului de lucru în cursul anului;

7. observă în special că, începând din 2006, Curtea de Conturi a semnalat un nivel foarte ridicat de reportări și anulări; consideră, de asemenea, că răspunsul Agenției cu privire la aceste aspecte nu este unul adecvat și, în consecință, invită Agenția să remedieze rapid această situație;

Sistemul de contabilitate

8. felicită Agenția că a pus în aplicare începând cu 1 septembrie 2010, în urma observațiilor Curții de Conturi, un sistem centralizat de înregistrare a facturilor intrate; subliniază că această măsură este necesară pentru a asigura înregistrarea la timp a tuturor facturilor și contribuie la evitarea întârzierilor în procesarea plăților;

Deficiențe în gestiunea activelor imobilizate

9. regretă deficiențele identificate de Curtea de Conturi la nivelul gestiunii inventarului activelor imobilizate, dar ia act de asigurările oferite de Agenție cu privire la remedierea acestor deficiențe în conturile anuale din 2010; consideră că incertitudinile legate de amplasarea activelor imobilizate constituie o nouă ilustrare a problemelor menționate și a costurilor suplimentare care rezultă în urma utilizării a două sedii;

Resurse umane

10. observă că raportul anual de activitate al Agenției oferă doar informații limitate cu privire la planificarea, repartizarea și utilizarea resurselor umane și consideră că această deficiență ar putea afecta opinia părților interesate cu privire la utilizarea de către Agenție a personalului său; invită deci Agenția să reflecte mai bine în programul său de lucru și în raportul anual de activitate repartizarea planificată a resurselor umane, precum și utilizarea finală a acestor resurse; invită în special Agenția să includă în raportul său anual de activitate o descriere a impactului asupra resurselor umane disponibile atunci când stabilește obiectivele Agenției;

11. își exprimă preocuparea cu privire la nerespectarea Statutului funcționarilor și a normelor de aplicare a acestuia, în condițiile în care s-a operat retroactiv modificarea locului de origine pentru trei membri ai personalului; solicită deci Agenției să recupereze orice plăți necuvenite care s-au efectuat;

12. observă, de asemenea, că Agenția nu are un manual consolidat privind diferitele norme, instrucțiuni și orientări care reglementează recrutarea personalului; subliniază că această deficiență ar putea conduce la diferențe în tratarea și gestionarea recrutărilor individuale, compromițând astfel principiul egalității de tratament a candidaților; îndeamnă, prin urmare, Agenția să elaboreze o "procedură consolidată de recrutare" care să fie utilizată ca manual pentru întregul personal implicat în noile recrutări;

Audit intern

13. constată că agenția trebuie să mai dea curs la șase din cele zece recomandări făcute de Serviciul de Audit Intern (IAS) cu privire la gestionarea resurselor umane; se declară însă dezamăgit că nu a fost informat cu privire la conținutul a trei dintre aceste recomandări și invită Agenția să transmită urgent aceste informații, conform cerințelor din Regulamentul financiar cadru;

14. salută inițiativa Agenției de a fi instituit la sfârșitul lui 2007 o structură de audit intern care să acorde sprijin și consiliere directorului și conducerii Agenției cu privire la controlul intern, evaluarea riscurilor și auditul intern;

15. face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 10 mai 2011 [7] referitoare la performanțele, gestiunea financiară și controlul agențiilor.

[1] JO C 338, 14.12.2010, p. 103.

[2] JO L 248, 16.9.2002, p. 1.

[3] JO L 164, 30.4.2004, p. 1.

[4] JO L 357, 31.12.2002, p. 72.

[5] JO L 252, 25.9.2010, p. 178.

[6] Decizia 2004/97/EC, Euratom adoptată de comun acord de reprezentanții statelor membre reuniți la nivel de șefi de stat sau de guvern din 13 decembrie 2003 privind amplasarea sediilor anumitor oficii și agenții ale Uniunii Europene (JO L 29, 3.2.2004, p. 15).

[7] Texte adoptate, P7_TA(2011)0163 (a se vedea pagina 269 din prezentul Jurnal Oficial).

--------------------------------------------------